a)

I underafdeling III affattes artikel 92 til 94d således: »Artikel 92 Løbende licitation 1. Der åbnes en løbende licitation over alkohol med henblik på anvendelse udelukkende som bioethanol i brændstofsektoren i EF. 2. Med henblik herpå offentliggøres en bekendtgørelse om løbende licitation i Den Europæiske Unions Tidende. Artikel 92a Dellicitationer 1. Interventionsorganet åbner dellicitationer i løbet af den løbende licitations gyldighedsperiode. Med henblik herpå offentliggør interventionsorganet en licitationsbekendtgørelse, der med passende omtale opsættes på dets hovedsæde og offentliggøres på dets internetadresse eller det ansvarlige ministeriums internetadresse. 2. I licitationsbekendtgørelsen anføres frist og sted for indgivelse af bud. Hver dellicitation vedrører en mængde på højst 100 000 hl. 3. Fristen for indgivelse af bud til hver dellicitation udløber den sidste arbejdsdag kl. 13 (Bruxelles-tid) i hver måned. Bud kan ikke indgives i juli og december. 4. Den første dellicitation finder sted måneden efter offentliggørelsen af bekendtgørelsen om den løbende licitation. 5. Hver medlemsstat med lagre af EF-vinalkohol på 100 000 hl eller derover skal åbne en dellicitation som omhandlet i denne artikel. Artikel 93 Dellicitationbekendtgørelse For de mængder, det råder over, anfører interventionsorganet følgende ud over oplysningerne i artikel 92a, stk. 2: a) de særlige betingelser for licitationen og placeringen af de lagre, hvor den alkohol, der skal sælges, er oplagret b) den mængde alkohol, som dellicitationen vedrører, udtrykt i hl alkohol (100 % vol.) c) partierne d) betalingsbetingelserne e) betingelserne for at få udleveret en prøve f) størrelsen af deltagelsessikkerheden som omhandlet i artikel 94, stk. 1, første afsnit, og af sikkerheden for korrekt opfyldelse som omhandlet i artikel 94c, stk. 3. Artikel 93a Godkendelse af virksomheder 1. Alkoholen tildeles virksomheder, der er etableret i EF, og den skal anvendes til de formål, der er fastsat i artikel 92. 2. Med henblik på tildelingen efter stk. 1 godkender medlemsstaterne de virksomheder, som de finder relevante, og som har indgivet en anmodning med følgende dokumentation: a) virksomhedens erklæring om, at den kan anvende mindst 50 000 hl alkohol om året b) virksomhedens hovedsæde c) navn og adresse for de anlæg, hvor alkoholen forarbejdes til absolut alkohol, med angivelse af den årlige forarbejdningskapacitet d) en kopi af den pågældende medlemsstats nationale myndigheders godkendelse af disse anlægs drift e) virksomhedens tilsagn om at sørge for, at hver endelig køber af alkoholen kun vil anvende alkoholen til at fremstille brændstof i form af bioethanol i EF. 3. En medlemsstats godkendelse af en virksomhed er gyldig i hele EF. 4. Virksomheder, der er godkendt pr. 9. december 2007, anses for godkendt ved anvendelsen af denne forordning. 5. Medlemsstaterne informerer straks Kommissionen om hver ny godkendelse eller tilbagetrækning af godkendelse med angivelse af den nøjagtige dato for beslutningen. 6. Kommissionen offentliggør straks den ajourførte liste over godkendte virksomheder efter hver ændring. Artikel 93b Betingelser vedrørende alkohol Interventionsorganet træffer de nødvendige forholdsregler for at sikre, at alkoholen i de beholdere, som salget omfatter, først flyttes fysisk, når der er udstedt et overtagelsesbevis for alkoholen, medmindre interventionsorganet har besluttet at substituere alkoholen af logistiske grunde, som skal være klart begrundede i dellicitationsbekendtgørelsen. Artikel 93c Indgivelse af bud 1. Interesserede virksomheder, der er godkendt på datoen for offentliggørelsen af dellicitationsbekendtgørelsen, deltager i dellicitationen ved med modtagelsesbevis at indgive et skriftligt bud til det interventionsorgan, der ligger inde med alkoholen, eller ved at benytte ethvert skriftligt telekommunikationsmiddel med modtagelsesbevis. 2. En bydende kan kun indgive ét bud pr. parti. Indgiver en bydende flere bud pr. parti, tages ingen af disse bud i betragtning. Artikel 94 Betingelser vedrørende bud 1. Et bud er kun gyldigt, hvis det, når det indgives, ledsages af bevis for, at den bydende over for det pågældende interventionsorgan har stillet en deltagelsessikkerhed på 4 EUR pr. hl (100 % vol.). Med henblik herpå udleverer de berørte interventionsorganer straks de bydende en attest for, at der er stillet deltagelsessikkerhed for de mængder, som vedrører hvert interventionsorgan. 2. Opretholdelse af buddet efter udløbet af fristen for indgivelse af bud og sikkerhedsstillelse for korrekt opfyldelse samt betaling af prisen udgør de primære krav, jf. artikel 20 i forordning (EØF) nr. 2220/85. Artikel 94a Meddelelser om bud 1. Interventionsorganerne underretter dagen efter den dag, hvor fristen i artikel 92a, stk. 3, udløber, Kommissionen om de pågældende partier, de af de bydende tilbudte priser og den mængde alkohol, som hvert parti vedrører. Interventionsorganerne oplyser også, om et bud er blevet afvist, og de anfører i bekræftende fald grundene til en sådan afvisning. 2. Interventionsorganerne sender oplysningerne til Kommissionens tjenestegrene i form af en anonym liste. 3. Er der ikke indgivet bud, underretter interventionsorganerne Kommissionen herom med samme frist. Artikel 94b Opfølgning af bud 1. Kommissionen beslutter på grundlag af de indgivne bud efter proceduren i artikel 75 i forordning (EF) nr. 1493/1999, om den skal give tilslag for disse bud eller ej. 2. Gives der tilslag, antager Kommissionen det gunstigste bud pr. parti og fastsætter salgsprisen for hvert parti. Hvis flere bud for et parti er enslydende, fordeler interventionsorganet den pågældende mængde mellem de bydende efter fælles aftale eller ved lodtrækning. 3. Kommissionen underretter medlemsstaterne og de interventionsorganer, som ligger inde med alkohol, der er indgivet bud for, om de beslutninger, der er truffet i henhold til denne artikel. 4. Kommissionen offentliggør i forenklet form resultaterne af licitationen i Den Europæiske Unions Tidende. Artikel 94c Tilslagserklæring 1. Interventionsorganet underretter straks skriftligt og med modtagelsesbevis de bydende om, hvorvidt deres bud er antaget. 2. Senest to uger efter datoen for modtagelsen af den i stk. 1 omhandlede underretning udsteder interventionsorganet til hver tilslagsmodtager en tilslagserklæring om, at hans bud er antaget. 3. Senest to uger efter datoen for modtagelsen af den i stk. 1 omhandlede underretning fører hver tilslagsmodtager bevis for, at der over for interventionsorganet er stillet sikkerhed for korrekt opfyldelse på 40 EUR pr. hl alkohol (100 % vol.) som garanti for, at den samlede mængde, der er givet tilslag for, anvendes til de formål, der er fastsat i artikel 92. Artikel 94c a Meddelelser til Kommissionen Senest fem arbejdsdage efter modtagelsen af den i artikel 94b, stk. 3, omhandlede underretning meddeler interventionsorganet Kommissionen navn og adresse på den bydende for hvert afgivet bud. Artikel 94d Afhentning af alkohol 1. Det interventionsorgan, der ligger inde med alkoholen, og tilslagsmodtageren opstiller i fællesskab en foreløbig tidsplan for, hvordan alkoholens afhentning skal fordeles over tid. 2. Alkoholen kan afhentes mod forelæggelse af et overtagelsesbevis, som udstedes af interventionsorganet, efter at der er betalt for den pågældende mængde. Mængden fastsættes til nærmeste hele hl alkohol (100 % vol.). Overtagelsesbeviset udstedes for en mængde på mindst 1 500 hl, bortset fra den sidste afhentning i hver medlemsstat. I overtagelsesbeviset er der anført en sidste frist for afhentning af alkoholen fra det pågældende interventionsorgans lager. Fristen for afhentning må ikke være på mere end otte dage fra dagen efter den dato, hvor overtagelsesbeviset udstedes. Vedrører overtagelsesbeviset mere end 25 000 hl, kan fristen dog være på mere end otte dage, men højst 15 dage. 3. Ejendomsretten til alkohol, der er omfattet af et overtagelsesbevis, overgår til køberen på den dato, der er anført i beviset, og som ikke må være senere end bevisets udstedelsesdato, og de pågældende mængder anses for udlagret på nævnte dato. Fra det tidspunkt overtager køberen risikoen for tyveri, tab og ødelæggelse, ligesom han bærer oplagringsomkostningerne for alkohol, der ikke er afhentet. 4. Alkoholen skal være afhentet senest seks måneder efter modtagelsen af den underretning, der er omhandlet i artikel 94c, stk. 1. 5. Anvendelsen af den alkohol, der er givet tilslag for, skal være afsluttet senest to år efter datoen for den første afhentning. Artikel 94e Frigivelse af deltagelsessikkerheden Sikkerheden i artikel 94, stk. 1, frigives straks for de bud, der ikke gives tilslag for.«